MESTSKÁ ČASŤ BRATISLAVA-NOVÉ MESTO 

Materiál na rokovanie
Miestneho zastupiteľstva
13.10.2015

INFORMÁCIA

 o vyhodnotení Kultúrneho leta 2015 v mestskej časti Bratislava – Nové Mesto

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

Vypracoval:                                                                         Informácia obsahuje:
Ing. Tomáš Hanulík,                                                            1. Základný materiál
vedúci oddelenia komunikácie, kultúry                          
športu, mládeže a voľného času                                         

                                                         

OKTÓBER 2015

INFORMÁCIA
o vyhodnotení Kultúrneho leta 2015 v mestskej časti Bratislava - Nové Mesto

Kultúrne leto v Novom Meste je jednou z najväčších kultúrno-spoločenských udalostí v roku, ktorej rozmer vďaka kvalitnej ponuke podujatí prerastá hranice našej mestskej časti. Aj tento rok sme program akcií Kultúrneho leta 2015 v Novom Mesta zostavili tak, aby zodpovedal požiadavkám na kultúrne, športové vyžitie a zábavu čo najširšej skupiny obyvateľov. Okrem zabehnutých formátov, ktoré si v uplynulých rokoch našli množstvo fanúšikov, sme priniesli aj niektoré novinky.
Tak, ako po minulé roky, aj tentoraz sme sa pri zabezpečení Kultúrneho leta v Novom Meste snažili využívať aj externé zdroje.
Aj vzhľadom na vysokú návštevnosť veľkej časti podujatí možno Kultúrne leto 2015 v Novom Meste vyhodnotiť ako úspešné. 

Propagácia
Pri promovaní podujatí Kultúrneho leta 2015 sme využili všetky osvedčené komunikačné kanály. Informácie sa k občanom dostávali prostredníctvom časopisu mestskej časti Hlas Nového Mesta, internetovej stránky mestskej časti www.banm.sk, profilov mestskej časti na sociálnej sieti Facebook. Rovnako sme využili oslovenie obyvateľov prostredníctvom letákov, veľkoplošných bannerov, ktoré informovali o programe Kultúrneho leta 2015.
Pozvánky a reportáže z podujatí Kultúrneho leta 2015 priniesla aj TV Bratislava, s ktorou mestská časť spolupracuje.
O podujatiach Kultúrneho leta 2015 sme informovali tlačené aj elektronické médiá cez tlačové správy miestneho úradu. 
V prípade, že súčasťou akcií bol aj detský/rodinný program, informovali sme verejnosť aj v spolupráci so špecializovaným portálom www.sdetmi.com.

Otvorenie Kultúrneho leta 2015
Kultúrne leto 2015 mestská časť otvorila celodenným programom v sobotu 20. júna na tradičnom mieste – na Kuchajde. Dopoludnie vyplnili rôzne súťaže a atrakcie pre deti  s rodičmi. Skupina rytierov predviedla ukážky dobových súbojov a tradícií.
Popoludní v rámci bohatého programu vystúpili žiaci z našich základných škôl, detské divadielko Babena,  Ján Berky Mrenica s Diabolskými huslami, revivalové skupiny ABBA a Beatles a populárny Vidiek. Program vyvrcholil po zotmení ohňovou šou, tradičným zapálením vatry, oldies diskotékou a veľkolepým ohňostrojom. Vstup na Otvorenie Kultúrneho leta 2015 v Novom Meste bol ako už tradične zdarma. Na Otvorení Kultúrneho leta 2015 sa počas dňa na Kuchajde zúčastnilo zhruba 3000 ľudí. 

Novomestská promenáda
Promenádne dychové koncerty v areáli parku na Račianskom mýte nechýbali ani tento rok. V júli tu vystúpila dychová hudba Grinavanka, v auguste Veselá muzika zo Stupavy. Ich vystúpenia si prišlo vypočuť v priemere do 200 ľudí.

Sobotné koncerty na Kuchajde 
Svoju opodstatnenosť v rámci štruktúry Kultúrneho leta 2015 v Novom Meste potvrdili aj toto leto tradičné podvečerné sobotňajšie koncerty na Kuchajde. 
V rámci zachovania multižánrovosti a uspokojenia vkusu čo najširšej verejnosti vystúpili v miestnom amfiteátri zástupcovia rôznych hudobných smerov – rock, pop, swing, folk, džez či hip-hop. Priestor dostali skúsení interpreti (napr. Peter Lipa, Pepa Nos) aj mladé kapely (Billy Barman, Millhouse, Deal), zaujímavým spestrením bolo vystúpenie rappera Veca. Čo sa týka návštevnosti, najväčší záujem bol o koncert Michal David Revival – Jan Bartoš, ktorý vystupuje s legendárnymi skladbami Michala Davida, pritiahol na Kuchajdu viac ako tisíc divákov. 

Tanečné kultúrne leto
Tanečné Kultúrne leto 2015 sa konalo tradične v Stredisku kultúry na Vajnorskej 21. Tanečné soboty boli dramaturgicky organizované ako Čaje o piatej, t.j. pri živej hudbe. Priemerná návštevnosť bola zhruba 120 ľudí. 

Letné kino na Kuchajde 
Mimoriadnej popularite sa aj tento rok tešilo Letné kino na Kuchajde, jeden z najúspešnejších projektov Kultúrneho leta v Novom Meste. Premietalo sa tradične v stredu a sobotu (v júli od 21:30 hod., v auguste od 20:30 hod. kvôli skoršiemu stmievaniu sa). 
Celkovo bolo odohratých 20 projekcií z rôznych žánrov, ktoré si vyberali hlasovaním na stránke kino.nakuchajde.sk samotní diváci. Medzi filmami jednoznačne dominoval Interstellar, ktorý zaznamenal vôbec najvyššiu divácku návštevu za päť rokov trvania Letného kina na Kuchajde – tento film si prišlo pozrieť odhadom viac ako tisíc ľudí. Priemerná návšteva Letného kina na Kuchajde bola viac ako 500 ľudí na jedno premietanie.
Letné kino na Kuchajde sa uskutočnilo tento rok vďaka silnému partnerovi – projektu Rezidencie Pri mýte.

Športové a pohybové aktivity
K letu patri aj pohyb, centrom športových aktivít bol ako už tradične areál prírodného kúpaliska Kuchajda. 
Okrem tradičných formátov mestská časť Bratislava – Nové Mesto zaradila do ponuky aj novinku. V spolupráci s Bootcamp Slovakia sme pre záujemcov pripravili pravidelné bezplatné fitness cvičenia pre verejnosť – unikátny program Bootcamp, tréningy zamerané na rapídne spaľovanie tuku, formovanie postavy, rozvoj sily, posilňovanie svalov, kostí a kĺbov, mobilitu. Cvičilo sa dvakrát týždenne (v utorok a piatok podvečer) pod dohľadom skúsených trénerov.
Rovnako dvakrát týždenne (pondelok + štvrtok, neskôr pondelok + streda) si návštevníci Kuchajdy mohli zacvičiť aj jogu – Letná joga na Kuchajda sa konala už piaty rok po sebe so silnou komunitou, ktorá sa z roka na rok rozrastá. 
Športové a pohybové aktivity boli aj ťažiskom akcie Dobrodružné leto na Kuchajde, rodinného dňa s celodenným zábavným, športovým a kultúrnym programom, ktorý sme zorganizovali v sobotu 1. augusta na Kuchajde. Deti sa mohli zapojiť do športových súťaží, zbierať pečiatky a získať darček. Pripravené boli pre nich aj detské atrakcie – šmykľavka, skákací hrad, trampolíny, maľovanie na tvár. Dospelí sa mohli prihlásiť do turnajov vo futbale, streetballe, stolnom tenise, či plážovom volejbale. 
Zábavno-súťažná sobota pokračovala popoludní v kovbojskom a indiánskom štýle – súťaže, tvorivé dielne, škola streľby lukom, hry na africké bubny, chodenia na chodúľoch, workshop zručnosti. Počas celého dňa sa do súťaží zapojilo okolo 800 detí.
Dobrodružné leto na Kuchajde obohatilo aj vystúpenie speváčky Marcelly Molnárovej, detskej speváčky Sofie a podvečer country kapely Countryfied.

Záver Kultúrneho leta 2015
Bohatú ponuku letných podujatí uzavrel prvý septembrový víkend tradičný Záver Kultúrneho leta 2015 v Novom Meste, ktorý sa konal v symbolickom duchu rozlúčky s letom a vítania nového vína. 
Najskôr v piatok 4. septembra sa konal v spolupráci s Farnosťou Kráľovnej rodiny na Teplickej ulici štvrtý ročník Novomestského vinobrania. Tradičný scenár vinobrania sa dodržal aj tentokrát – na Kuchajde zahrala ľudová hudba, vyprevadila sprievod so symbolickým hroznovým vencom a pred kostolom na Teplickej pán farár Jozef Kováčik po omši požehnal vinohradnícku úrodu. 
Samotná rozlúčka s Kultúrnym letom 2015 sa konala na druhý deň – v sobotu na Kuchajde.  V zábavnom programe pre deti a rodiny vystúpili stredovekí rytieri so svojimi atrakciami, nechýbali súťaže, nafukovací hrad, šmykľavka či maľovanie na tváre.
Od 15:00 hod. sa súčasne začal v amfiteátri Kuchajdy hlavný kultúrny program, ktorý ponúkol vystúpenia umelcov rôznych žánrov – divadielko pre deti, ľudová hudba, slávne hity Elánu v podaní Otta Kollmanna, skupina Polemic či speváčka Katarína Knechtová s kapelou. Záver spestrila ohňová šou, tradičná vatra a pútavá laserová šou. Vstup na Záver Kultúrneho leta 2015 v Novom Meste bol zdarma. Jeho program si počas dňa prišlo pozrieť okolo 3000 ľudí. 

.